text: Pinchonnès apenséement 
   Li a moustré, et sagement, 
   La chose ainsi qu'il la savoit 
   D'ainsi k'oy dire l'avoit ; 
   Et de ce qu'il en ot veü 
   Li a moult bel amenteü. 
   Kan que de Clarmondine sot 
   Li a recordé mot à mot ; 
   Car moult fu de bon escient. 
   Et li a dit com faitement 
   Estoit à Mont Estrait venus , 
   Et comment s'i ert combatus 
   Tous seuls contre II chevaliers, 
   Dont chascuns ert hardis et fiers 
   Et de très grant vaillance plains.
   "Durbans et Sartans ses conpains
   Sont cil," fait il, "qui contre lui 
   Se combatirent ambedui 
   Cors à cors ; mais k'en mentiroie, 
   Moult tost les ot mis la voie."
  